વડા પ્રધાન નરેન્દ્ર મોદીએ તીન તલાક અને મુસ્લિમ મહિલાઓના રક્ષણ માટે પગલાં લીધાં પછી સુપ્રીમ કોર્ટે રક્ષણ આપ્યું છે. અયોધ્યાના વિવાદમાં શિયા મુસ્લિમ સમાજનો મોટો વર્ગ અદાલતની બહાર ભાઈચારાથી સમાધાનની તરફેણ કરે છે. આમ મુસ્લિમ સમાજમાં ‘મતભેદ’ છે ત્યારે સુપ્રીમ કોર્ટના મુખ્ય ન્યાયમૂર્તિ દીપક મિશ્રા ઓક્ટોબરમાં નિવૃત્ત થવા પહેલાં રામમંદિરની તરફેણમાં ચુકાદો આપશે અને તે પછી નરેન્દ્ર મોદી લોકસભાની ચૂંટણી તરત કરાવશે – રાજસ્થાન, મધ્ય પ્રદેશ અને છત્તીસગઢને સાથે રાખશે – એવી ભીતિ કોંગ્રેસ અને અન્ય વિપક્ષોને છે. તેથી જ આવો ઠરાવ લાવવાનો વ્યૂહ વિચારાયો. આ અગાઉ ચાર ન્યાયાધીશોએ નામદાર દીપક મિશ્રા સામે ફરિયાદ – આક્ષેપ કરવા માટે પ્રેસ કોન્ફરન્સ યોજી હતી તે પણ વ્યૂહનો જ એક ભાગ હતો. સુપ્રીમ કોર્ટના ચાર ન્યાયમૂર્તિઓ આ રીતે જાહેરમાં આવ્યા તે પાછળ રાજકીય હાથ હતો? સંસદમાં ઠરાવ પસાર થાય જ નહિ તે જાણવા છતાં પણ ચર્ચા દરમિયાન આક્ષેપો કરી શકાય. ગમે તેમ કરીને મોદી સરકારને કઠેડામાં ઊભી કરવાનો આ પ્લાન છે. કોંગ્રેસના વકીલોએ આ પ્લાન કર્યો પણ હળવા હિન્દુત્વના વ્યૂહ સાથે અયોધ્યાના સંભવિત ચુકાદાનો વિરોધ યથાર્થ ઠરી શકે?